
Tavaszi zabfajták érzékenységének vizsgálata 3 Fusarium fajjal szemben

A zab (Avena sativa L.) egy kiemelt gazdasági jelentőségű gabonaféle, melyet főként állati takarmányozásra, valamint élelmezésre használnak. Kiemelkedő rost, E- és B1-vitamin tartalmának köszönhetően a zab a takarmány minőségére érzékeny tenyészállatok és lovak számára nélkülözhetetlen [1].
A Fusarium fajok jelentőségét adja, hogy másodlagos anyagcseretermékeket, mikotoxinokat termelnek, melyek nemcsak gazdasági veszteséget okoznak, de állat- és humán-egészségügyi problémákat is. Azt, hogy milyen mértékben képesek ezek a toxinok elszaporodni és ily módon az élelmiszer-láncba bekerülni, nagyban befolyásolja a fertőzött növények érzékenysége [2].
Kutatásom során az MV Pehely, GK Pillangó, Lota és Panna fajtákat vizsgáltam kisparcellás provokációs kísérletben. A 4 fajtát 3 Fusarium fajjal fertőztem 4 ismétlésben, ezek a fajok a Fusarium graminearum Schwabe, a Fusarium avenaceum (Fries) Saccardo és a Fusarium verticillioides (Sacc.) Nirenberg voltak, valamint egy kontrollt is végeztem.
A mesterséges inokuláció két időpontban történt, a portokok megjelenésekor, valamint a virágzás közepén, így vizsgáltam a fertőzés időpontjának hatását is. Összesen tehát 128 mintával dolgoztam. A betakarított szemeket külső fertőtlenítést követően PDA táptalajra tettem, így vizsgálva az endofuzáriózis százalékos arányát. Emellett az ezerszemtömeg értékét vettem alapul vizsgálataimhoz, mint a Fusarium fajok által leginkább befolyásolt termésösszetevőt.
A statisztikai értékelés szerint mindhárom Fusarium fajjal szemben a Lota volt érzékenyebb a fajták közül az endofuzáriózis százalékos értékei alapján, ezerszemtömegben viszont nem állapítható meg különbség. Érdekes eredmény továbbá a fuzáriummal kezelt mintákban, hogy a két fertőzési időpont hatással van az ezerszemtömegre és az endofuzáriózis százalékos arányára. A korábbi fertőzés esetén az ezerszemtömeg alacsonyabb, későbbi fertőzés esetén pedig az endofuzáriózis mértéke magasabb. Ezentúl a dolgozatomban bemutatásra kerülnek további feltárt eredmények, összefüggések.

[1] UDVARDY P. (2010): Növény- és állattani ismeretek 2., Gabonafélék termesztése. Nyugat-magyarországi
egyetem. 13 p.
[2] KOVÁCS F. (2010): Agrártermelés – Tápláléklánc – Mikotoxinok. 7-11. In: Aktualitások a mikotoxin
kutatásban. (Szerk. KOVÁCS M.) Agroinform Kiadó, Budapest. 156 p.



